Tien polisiebeamptes vas oor dwelmsmokkelaryArgieffoto: SAPD Tien polisiebeamptes het Donderdag in die Bergville- en Ladysmith-landdroshowe verskyn op aanklag van korrupsie. Brig. Jay Naicker, provinsiale polisiewoordvoerder van KwaZulu-Natal, het gesê die beamptes is in hegtenis geneem ná ŉ langtermynondersoek wat in die Bergville-omgewing van stapel gestuur is in ŉ poging om daggasmokkelary te bekamp. “Tydens die ondersoek het dit aan die lig gekom dat polisiebeamptes medepligtiges was met die smokkel van dwelms en hulle het ook in sommige gevalle die smokkelaars ondersteun,” het Naicker gesê. “Verskeie polisielede is gedurende operasies om dwelmsmokkelary stop te sit in die omgewing van Tugela en Bergville dopgehou. Ná ŉ intensiewe ondersoek is die tien beamptes Woensdag deur die provinsiale speurders en bedryfseenhede in hegtenis geneem.” Die beamptes, tussen 30 en 55 jaar oud, is verbonde aan die Opper-Tugela-, Ematsheni- en Bergville-polisiestasies. Hulle het reeds skorsingskennisgewings ontvang. Hulle is elkeen op borgtog van R1 000 vrygelaat en moet weer op 15 Augustus in die hof verskyn.